Denisa Crăciun
Șase giganți tech desemnați de Comisia Europeană "controlori de acces" (gatekeepers) în 2023 trebuie să respecte complet începând de joi, 7 martie 2024, toate obligațiile impuse prin Regulamentul UE privind piețele digitale (DMA).
Este vorba despre companiile americane Apple, Alphabet (Google), Meta (Facebook), Amazon, Microsoft și compania chineză ByteDance (TikTok), transmite, joi, Comisia Europeană printr-un comunicat de presă.
Digital Markets Act (DMA) urmărește să asigure piețe contestabile și echitabile în sectorul digital, în UE. DMA stabilește noi reguli pentru platforme de bază, precum motoare de căutare, marketplace-uri online, magazine de aplicații, piețe online de publicitate sau servicii de mesagerie și oferă noi drepturi întreprinderilor europene și utilizatorilor finali.
Acum, începând de joi, cei 6 controlorii de acces sunt obligați să dovedească modul în care se conformează la DMA și să prezinte un raport de conformitate detaliat, cu măsurile pe care le iau.
Comisia Europeană spune că va analiza cu atenție aceste rapoarte și va evalua dacă măsurile luate de giganții tech sunt eficiente "în atingerea obiectivelor și obligațiilor relevante din DMA".
"Comisia nu va ezita să ia măsurile oficiale, folosind întregul set de instrumente de care dispune pentru a pune în aplicare pe deplin DMA", a mai spus CE.
Am mai scris pe StartupCafe.ro despre ce vrea UE să facă prin Regulamentul privind piețele digitale și în septembrie 2023, când spuneam că cei 6 giganți tech desemnați controlori de acces aveau la dispoziție 6 luni pentru a se conforma pe deplin obligațiilor prevăzute în DMA în ceea ce privește fiecare dintre serviciile de platformă esențiale desemnate pe care le furnizează.
În total, Comisia Europeană a desemnat 22 de servicii de platformă esențiale furnizate de controlorii de acces (gatekeepers).